CELEX: 32010D0424(12)
Language: el
Date: 2009-06-12 00:00:00
Title: Απόφαση αριθ. U2, της 12ης Ιουνίου 2009 , σχετικά με το πεδίο εφαρμογής του άρθρου 65 παράγραφος 2 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για το δικαίωμα σε παροχές ανεργίας πλήρως ανέργων, άλλων από τους μεθοριακούς εργαζόμενους, οι οποίοι κατοικούσαν στην επικράτεια ενός κράτους μέλους άλλου από το αρμόδιο κράτος μέλος στη διάρκεια της τελευταίας περιόδου άσκησης μισθωτής ή μη μισθωτής δραστηριότητας (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

24.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/43
            
         ΑΠΌΦΑΣΗ αριθ. U2
   της 12ης Ιουνίου 2009
   σχετικά με το πεδίο εφαρμογής του άρθρου 65 παράγραφος 2 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για το δικαίωμα σε παροχές ανεργίας πλήρως ανέργων, άλλων από τους μεθοριακούς εργαζόμενους, οι οποίοι κατοικούσαν στην επικράτεια ενός κράτους μέλους άλλου από το αρμόδιο κράτος μέλος στη διάρκεια της τελευταίας περιόδου άσκησης μισθωτής ή μη μισθωτής δραστηριότητας
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 106/12
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΕΙΑΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), δυνάμει του οποίου η Διοικητική Επιτροπή είναι αρμόδια για την εξέταση όλων των διοικητικών θεμάτων ή των θεμάτων ερμηνείας που προκύπτουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2),
   το άρθρο 65 παράγραφος 2 και παράγραφος 5 του κανονισμού (ΕΚ) αριθ. 883/2004,
   Εκτιμώντας τα ακόλουθα:
   
               (1)
            
            
               Το άρθρο 65 του κανονισμού (ΕΚ) αριθ. 883/2004 ορίζει ειδικούς κανόνες σχετικά με τη χορήγηση και την πληρωμή παροχών ανεργίας σε ανέργους οι οποίοι, κατά την άσκηση της τελευταίας μισθωτής ή μη μισθωτής δραστηριότητάς τους, κατοικούσαν σε κράτος μέλος άλλο από το αρμόδιο κράτος.
            
         
               (2)
            
            
               Ο καθοριστικός παράγοντας για την εφαρμογή του άρθρου 65 του εν λόγω κανονισμού ως προς όλα τα μέρη του είναι το γεγονός ότι οι ενδιαφερόμενοι κατοικούσαν, κατά την τελευταία περίοδο άσκησης μισθωτής ή μη μισθωτής δραστηριότητας, σε ένα κράτος μέλος άλλο από εκείνο στη νομοθεσία του οποίου υπόκεινται, το οποίο δεν αντιστοιχεί απαραίτητα σε εκείνο στο οποίο ασκούσαν μισθωτή ή μη μισθωτή δραστηριότητα.
            
         
               (3)
            
            
               Σύμφωνα με τον ορισμό που παρέχεται στο άρθρο 1 στοιχείο ι) του εν λόγω κανονισμού, «κατοικία» είναι ο τόπος στον οποίο διαμένει συνήθως ένα πρόσωπο, ενώ στο στοιχείο ια) του άρθρου αυτού ορίζεται ως «διαμονή» η προσωρινή κατοικία.
            
         
               (4)
            
            
               Στο άρθρο 11 του κανονισμού (ΕΚ) αριθ. 987/2009 ορίζονται τα κριτήρια για τον προσδιορισμό της κατοικίας, εφόσον υπάρχει διάσταση απόψεων μεταξύ των φορέων δύο ή περισσότερων κρατών μελών.
            
         
               (5)
            
            
               Από το άρθρο 1 στοιχείο στ) του κανονισμού (ΕΚ) αριθ. 883/2004 προκύπτει ότι οι μεθοριακοί εργαζόμενοι έχουν τον τόπο κατοικίας τους σε χώρα άλλη από εκείνη στην οποία ασκούν επαγγελματική δραστηριότητα, η οποία δυνάμει του άρθρου 11 παράγραφος 3 στοιχείο α) του εν λόγω κανονισμού είναι το αρμόδιο κράτος και ότι, συνεπώς, δεν υπάρχει αμφιβολία ότι αυτοί οι εργαζόμενοι υπάγονται στο άρθρο 65 του ιδίου κανονισμού.
            
         
               (6)
            
            
               Οι κατηγορίες προσώπων που αναφέρονται στο άρθρο 11 παράγραφος 4 και στο άρθρο 13 του εν λόγω κανονισμού, καθώς επίσης τα πρόσωπα για τα οποία ισχύει η συμφωνία που αναφέρεται στο άρθρο 16 του εν λόγω κανονισμού, είναι πιθανό να κατοικούν, σε συγκεκριμένες περιπτώσεις, σε ένα κράτος μέλος άλλο από το κράτος που ορίζεται ως αρμόδιο δυνάμει αυτών των άρθρων.
            
         
               (7)
            
            
               Ο προσδιορισμός του κράτους στο οποίο κατοικούν τα πρόσωπα που εμπίπτουν σε αυτές τις κατηγορίες πρέπει να εξετάζεται κατά περίπτωση, και για τα πρόσωπα που αναφέρονται στο άρθρο 13 παράγραφος 1 στοιχείο α) και στο άρθρο 13 παράγραφος 2 στοιχείο α) του κανονισμού (ΕΚ) αριθ. 883/2004, αυτό πρέπει να γίνει για τον σκοπό της υπαγωγής τους.
            
         
               (8)
            
            
               Δυνάμει του άρθρου 65 παράγραφος 5 του κανονισμού (ΕΚ) αριθ. 883/2004, η ευθύνη για την πληρωμή των παροχών μεταβιβάζεται από το αρμόδιο κράτος στο κράτος κατοικίας, εφόσον ο ενδιαφερόμενος θέσει εαυτόν στη διάθεση των υπηρεσιών απασχόλησης του τελευταίου κράτους.
            
         
               (9)
            
            
               Αν και αυτό είναι επί του παρόντος αποδεκτό στην περίπτωση των μεθοριακών εργαζομένων και συγκεκριμένων κατηγοριών, οι οποίες ομοίως διατηρούν στενούς δεσμούς με τις χώρες προέλευσής τους, δεν είναι πλέον αποδεκτό εφόσον, λόγω της υπερβολικά ευρείας ερμηνείας της έννοιας «κατοικία», το πεδίο εφαρμογής του άρθρου 65 του κανονισμού (ΕΚ) αριθ. 883/2004 επεκτείνεται και συμπεριλαμβάνει όλα τα πρόσωπα που ασκούν σχετικά σταθερή μισθωτή ή μη μισθωτή δραστηριότητα σε ένα κράτος μέλος και έχουν αφήσει τις οικογένειές τους στη χώρα προέλευσης.
               Ενεργώντας σύμφωνα με τους όρους που προβλέπονται στο άρθρο 71 παράγραφος 2 του κανονισμού (ΕΚ) αριθ. 883/2004,
            
         ΑΠΟΦΑΣΙΖΕΙ:
   
               1.
            
            
               Το άρθρο 65 παράγραφος 5 του κανονισμού (ΕΚ) αριθ. 883/2004 ισχύει ιδίως για:
               
                           α)
                        
                        
                           τα πρόσωπα που αναφέρονται στο άρθρο 11 παράγραφος 4 του εν λόγω κανονισμού·
                        
                     
                           β)
                        
                        
                           τα πρόσωπα που αναφέρονται στο άρθρο 13 του εν λόγω κανονισμού, τα οποία ασκούν συνήθως τις δραστηριότητές τους στην επικράτεια δύο ή περισσοτέρων κρατών μελών·
                        
                     
                           γ)
                        
                        
                           πρόσωπα για τα οποία ισχύει μια συμφωνία, όπως αναφέρεται στο άρθρο 16 παράγραφος 1 του εν λόγω κανονισμού,
                        
                     εφόσον κατά την άσκηση της τελευταίας επαγγελματικής δραστηριότητάς τους κατοικούσαν σε ένα κράτος μέλος άλλο από το αρμόδιο κράτος.
            
         
               2.
            
            
               Τα πρόσωπα που αναφέρονται στην παράγραφο 1, τα οποία κατά την άσκηση της τελευταίας επαγγελματικής τους δραστηριότητας υπάγονταν στη νομοθεσία ενός κράτους μέλους άλλου από το κράτος άσκησης της μισθωτής ή μη μισθωτής δραστηριότητας, δικαιούνται παροχές δυνάμει των διατάξεων της νομοθεσίας του κράτους κατοικίας, σαν να υπάγονταν εκ των προτέρων σε αυτή τη νομοθεσία.
            
         
               3.
            
            
               Για τον σκοπό της εφαρμογής της παρούσας απόφασης, το κράτος κατοικίας προσδιορίζεται σύμφωνα με το άρθρο 11 του κανονισμού (ΕΚ) αριθ. 987/2009.
            
         
               4.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009.
            
         
      
         
            Η πρόεδρος της Διοικητικής Επιτροπής
         
         Gabriela PIKOROVÁ
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.